สัปดาห์ประกันขายทะลุ490ล้าน
ประชาชนร่วมงานนับแสนคนกรมธรรม์ประกันชีวิตฮอตสุด
6 ก.ย. 2554

ประชาชนร่วมงานนับแสนคนกรมธรรม์ประกันชีวิตฮอตสุด 
คปภ.เผยประชาชนชมงานสัปดาห์ประกันภัยนับแสนคน เพิ่มขึ้น 50% ทำยอดขายรวมในงาน 491 ล้านบาท
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า การจัดงาน “สัปดาห์ประกันภัย ครั้งที่ 3 ประจำปี 2554” มีประชาชนเข้าชมงาน 3 วัน ประมาณ 1 แสนคน มากขึ้นกว่าปีก่อน 50% แสดงให้เห็นว่าประชาชนส่วนใหญ่ห่วงใยตัวเอง และตระหนักถึงความสำคัญของการประกันภัยมากขึ้น
ทั้งนี้ มีประชาชนซื้อประกันในงานรวมมูลค่าทุนประกันภัยจำนวนทั้งสิ้น 2,812 ล้านบาท มีเบี้ยประกันภัยรวมทั้งสิ้น 491 ล้านบาท แบ่งเป็นทุนประกันชีวิต 1,600 ล้านบาท มีเบี้ยประกันภัย 465 ล้านบาท และทุนประกันวินาศภัย 1,212 ล้านบาท มีเบี้ยประกันภัย 26 ล้านบาท
สำหรับผลิตภัณฑ์ประกันภัยที่ประชาชนให้ความสนใจซื้อมากที่สุด ผลิตภัณฑ์ประกันชีวิต ได้แก่ การประกันชีวิตแบบสะสมทรัพย์ รองลงมา การประกันภัยอุบัติเหตุส่วนบุคคล และแบบตลอดชีพ ตามลำดับ ด้านผลิตภัณฑ์ประกันวินาศภัย ได้แก่ การประกันภัยรถยนต์ รองลงมา การประกันภัยอุบัติเหตุรายย่อย และการประกันอัคคีภัย ตามลำดับ
นางจันทรา กล่าวว่า ปัจจัยที่ดึงดูดให้ประชาชนมาในงาน คือ การซื้อกรมธรรม์ประกันภัย และการต่ออายุกรมธรรม์ประกันภัยที่ให้ส่วนลดสูงสุด 30% รวมทั้งการจำหน่ายหมวกกันน็อกราคาพิเศษ 84 บาท
นอกจากนี้ ประชาชนยังให้ความสนใจเข้ารับการอบรมสอบใบอนุญาตตัวแทนและนายหน้าประกันภัย รวมถึงเปลี่ยนใบอนุญาตขับขี่รถเป็นแบบสมาร์ตการ์ด และชำระภาษีรถประจำปี ทำให้การจัดงานสัปดาห์ประกันภัยครั้งนี้เป็นที่พอใจของประชาชนที่เข้าชมงาน
แหล่งข่าวจากบริษัท มิตรแท้ประกันภัย เปิดเผยว่า 3 วันบริษัทขายเบี้ยประกันภัยรับรวมกว่า 3.7 ล้านบาท ทุนประกันภัยรวมทั้ง Motor และ Non Motor กว่า 180 ล้านบาท ทะลุเป้าหมายเกินคาด และรับรางวัลรองชนะเลิศอันดับ 1 ในการประกวดบูธ